小石潭記

從小丘西行百二十步，隔篁竹，聞水聲，如鳴佩環，心樂之。伐竹取道，下見小潭，水尤清冽。全石以為底，近岸，捲石底以出，為坻，為嶼，為〔山甚〕，為岩。青樹翠蔓，蒙絡搖綴，參差披拂。潭中魚可百許頭，皆若空游無所依。日光下澈，影布石上，〔亻台〕然不動；〔亻叔〕爾遠逝，往來翕忽，似與游者相樂。



潭西南而望，鬥折蛇行，明滅可見。其岸勢犬牙差互，不可知其源。



坐潭上，四面竹樹環合，寂寥無人，凄神寒骨，悄愴幽邃。以其境過清，不可久居，乃記之而去。同游者：吳武陵，龔古，餘弟宗玄。隸而從者，崔氏二小生：曰恕己，曰奉壹。



