朱子治家格言

朱伯廬(1617-1688)名用純，字致一，自號伯廬。江蘇昆山人。自幼致力讀書曾考取秀才志於仕途。清入關明亡遂不再求取功名，居鄉教授學生，並潛心程朱理學，主張知行併進，一時頗負盛名。康熙曾多次徵召，他堅辭不應博學鴻詞科。著有《刪補易經蒙引》、《四書講義》、《勸言》、《恥耕堂詩文集》和《愧納集》。其《治家格言》，世稱《朱子家訓》，流傳很廣。《朱子家訓》通篇意在勸人要勤儉持家安分守己。自問世以來流傳甚廣，被歷代士大夫尊為“治家之經”，清至民國年間一度成為童蒙必讀課本之一。《朱子家訓》僅５２２字，精辟地闡明瞭修身治家之道是一篇家教名著。當然其中封建性的糟粕如對女性的某種偏見、迷信報應等是那個時代的歷史局限，我們是不能苛求於前人的。

==============================================================================



黎明即起，灑掃庭除，要內外整潔。既昏便息，關鎖門戶，必親自檢點。一粥一飯，當思來處不易。半絲半縷，恆念物力維艱。宜未雨而綢繆，毋臨渴而掘井。自奉必須儉約，宴客切勿留連。器具質而潔，瓦缶勝金玉。飲食約而精，園蔬勝珍饈。勿營華屋，勿謀良田。



三姑六婆，實淫盜之媒。婢美妾嬌，非閨房之福。奴僕勿用俊美，妻妾切忌艷妝。祖宗雖遠，祭祀不可不誠。子孫雖愚，經書不可不讀。居身務期質樸，教子要有義方。勿貪意外之財，勿飲過量之酒。



與肩挑貿易，勿占便宜。見貧苦親鄰，須多溫恤。刻薄成家，理無久享。倫常乖舛，立見消亡。兄弟叔侄，須多分潤寡。長幼內外，宜法屬辭嚴。聽婦言，乖骨肉，豈是丈夫。重資財，薄父母，不成人子。嫁女擇佳婿，毋索重聘。娶媳求淑女，毋計厚奩。見富貴而生讒容者，最可恥。遇貧窮而作驕態者，賤莫甚。居家戒爭訟，訟則終凶。處世戒多言，言多必失。毋恃勢力而凌逼孤寡，勿貪口腹而恣殺生禽。乖僻自是，悔誤必多。頹惰自甘，家道難成。狎昵惡少，久必受其累。屈志老成，急則可相依。輕聽發言，安知非人之譖訴，當忍耐三思。因事相爭，安知非我之不是，須平心遭暗想。



施惠勿念，受恩莫忘。凡事當留餘地，得意不宜再往。人有喜慶，不可生妒忌心。人有禍患，不可生喜幸心。善欲人見，不是真善。惡恐人知，便是大惡。見色而起淫心，報在妻女。匿怨而用暗箭，禍延子孫。



家門和順，雖饔飧不繼，亦有餘歡。國課早完，即囊橐無餘，自得至樂。讀書志在聖賢，為官心存君國。守分安命，順時聽天。為人若此，庶乎近焉。



