無住詞

☆法駕導引



子歌詞以侑，凡九闋，皆非人世語。或記之以問一道士，道士驚曰：“此赤城韓夫人所制水府蔡真君法駕導引也，烏衣女子疑龍”雲。得其三而亡其六，擬作三闋\\



朝元路，朝元路，同駕玉華君。千乘載花紅一色，人間遙指是祥雲。回望海光新。☆法駕導引（三之二）



東風起，東風起，海上百花搖。十八風鬟雲半動，飛花和雨著輕綃。歸路碧迢迢。



☆法駕導引（三之三）簾漠漠，簾漠漠，天淡一簾秋。自洗玉舟斟白醴，月華微映是空舟。歌罷海西流。



☆虞美人（亭下桃花盛開，作長短句詠之）



十年花底承朝露。看到江南樹。洛陽城裡又東風。未必桃花得似、舊時紅。



胭脂睡起春才好。應恨人空老。心情雖在只吟詩。白髮劉郎孤負、可憐枝。



☆憶秦娥（五日移舟明山下作）



魚龍舞。湘君欲下瀟湘浦。瀟湘浦。興亡離合，亂波平楚。



獨無尊酒酬端午。移舟來聽明山雨。明山雨。白頭孤客，洞庭懷古。



☆臨江仙



高詠楚詞酬午日，天涯節序匆匆。榴花不似舞裙紅。無人知此意，歌罷滿簾風。



萬事一身傷老矣，戎葵凝笑牆東。酒盃深淺去年同。試澆橋下水，今夕到湘中。☆虞美人（大光祖席醉中賦長短句）



張帆欲去仍搔首。更醉君家酒。吟詩日日待春風。及至桃花開後、卻匆匆。歌聲頻為行人咽。記著尊前雪。明朝酒醒大江流。滿載一船離恨、向衡州。



☆點絳唇（紫陽寒食）



寒食今年，紫陽山下蠻江左。竹籬煙鎖。何處求新火。



不解鄉音，只怕人嫌我。愁無那。短歌誰和。風動梨花朵。



☆虞美人（邢子友會上）



超然堂上閑賓主。不受人間暑。冰盤圍坐此州無。卻有一瓶和露、玉芙蕖。亭亭風骨涼生牖。消盡尊中酒。酒闌明月轉城西。照見紗巾藜杖、帶香歸。



☆漁家傲（福建道中）



今日山頭雲欲舉。青蛟素鳳移時舞。行到石橋聞細雨。聽還住。風吹卻過溪西去。



我欲尋詩寬久旅。桃花落盡春無所。渺渺籃輿穿翠楚。悠然處。高林忽送黃鸝語。☆虞美人



自瑣闥以病得請奉祠。卜居青墩。立秋後三日行，舟之前後，如朝霞相映，望之不斷也。以長短句記之\\



扁舟三日秋塘路。平度荷花去。病夫因病得來游。更值滿川微雨、洗新秋。



去年長恨BB48舟晚。空見殘荷滿。今年何以報君恩。一路繁花相送、過青墩。



☆浣溪沙（離杭日，梁仲謀惠酒，極清而美。）



七月十二日晚卧小閣，已而月上，獨酌數杯\\送了棲鴉復暮鐘。欄乾生影曲屏東。卧看孤鶴駕天風。



起舞一尊明月下，秋空如水酒如空。謫仙已去與誰同。



☆玉樓春（青墩僧舍作）



山人本合居岩嶺。聊問支郎分半境。殘年藜杖與綸巾，八尺庭中時弄影。



呼兒汲水添茶鼎。甘勝吳山山下井。一甌清露一爐雲，偏覺平生今日永。☆清平樂（木犀）黃衫相倚。翠葆層層底。八月江南風日美。弄影山腰水尾。



楚人未識孤妍。離騷遺恨千年。無住庵中新事，一枝喚起幽禪。



☆定風波（重陽）



九日登臨有故常。隨晴隨雨一傳觴。多病題詩無好句。孤負。黃花今日十分黃。



記得眉山文翰老。曾道。四時佳節是重陽。江海滿前懷古意。誰會。闌乾三撫獨凄涼。☆菩薩蠻（荷花）



南軒面對芙蓉浦。宜風宜月還宜雨。紅少綠多時。簾前光景奇。



繩床烏木幾。盡日繁香里。睡起一篇新。與花為主人。



☆南柯子（塔院僧閣）



矯矯千年鶴，茫茫萬里風。闌乾三面看秋空。背插浮屠千尺、冷煙中。



林塢村村暗，溪流處處通。此間何似玉霄峰。遙望蓬萊依約、晚雲東。



☆臨江仙（夜登小閣，憶洛中舊游）



憶昔午橋橋上飲，坐中多是豪英。長溝流月去無聲。杏花疏影里，吹笛到天明。



二十餘年如一夢，此身雖在堪驚。閑登小閣看新晴。古今多少事，漁唱起三更。



